在江南贈宋五之問
作者：駱賓王
朝代：唐

paragraphs: 井絡雙源濬，潯陽九派長。
淪波通地穴，輸委下歸塘。
別島籠朝蜃，連洲擁夕漲。
韞珠澄積潤，讓璧動浮光。
浮光凝折水，積潤疎圓沚。
玉輪涵地開，劍閣連星起。
風煙標迥秀，英靈信多美。
懷德踐遺芳，端操慙謀己。
謀己謬觀光，牽迹強悽惶。
揆拙迷三省，勞生昧兩忘。
彈隨空被笑，獻楚自多傷。
一朝殊默語，千里易炎涼。
炎涼幾遷貿，川陸疲臻湊。
積水架吳濤，連山橫楚岫。
風月雖殊昔，星河猶是舊。
姑蘇望南浦，邯鄲通北走。
北走平生親，南浦別離津。
瀟湘一超忽，洞庭多苦辛。
秋江無綠芷，寒汀有白蘋。
采之將何遺，故人漳水濱。
漳濱已遼遠，江潭未旋返。
爲聽短歌行，當想長洲苑。
露金熏菊岸，風佩搖蘭坂。
蟬鳴稻葉秋，雁起蘆花晚。
晚秋雲日明，亭臯風霧清。
獨負平生氣，重牽搖落情。
占星非聚德，夢月詎懸名。
寂寥傷楚奏，淒斷泣秦聲。
秦聲懷舊里，楚奏悲無已。
郢路少知音，叢臺富奇士。
溫輝凌愛日，壯氣驚寒水。
一顧重風雲，三冬足文史。
文史盛紛綸，京洛多風塵。
猶輕五車富，未重一囊貧。
李仙非易託，蘇鬼尚難因。
不惜勞歌盡，誰爲聽陽春。